Frétt frá frændum vorum Dönum : Biblían 2020 Guðfræðingurinn og hebreskusérfræðingurinn Søren Holst hefur tekið þátt í að þýða Biblíuna 2020 . Um þessar mundir setur hann Danmörku á hliðina með erindi sínu „ Adam og Eva — og Patrekur frá Herlev “ , þar sem hann greinir frá því hvernig Biblían er þýdd fyrir nýja lesendur . Søren Holst er einn hinna 13 fyrirlesara sem um þessar mundir flytja erindi um nýju Biblíuna á nútímadönsku , sem kemur út í mars 2020 . Hann hefur meðal annars þýtt Jobsbók , sem hann fjallar um í einu erinda sinna , og svo flytur hann erindið Adam og Eva — og Patrekur frá Herlev , sem fjallar um það í meginatriðum , fyrir hverja er þýtt , þegar texta er snúið yfir á nútímadönsku : „ Við náðum í hann Patrek í Herlev , 14 ára að aldri , ófermdan og allsendis ófróðan um Biblíuna . Við fræddum hann þannig út frá hans eigin forsendum . Þannig gátum við spurt okkur sjálf í verkferlinu : Mun Patrekur geta skilið þetta ? Og ef ekki , urðum við að láta vaða á ný . “ Tungumálið má ekki vera mergurinn málsins Rit Gamla testamentisins í Biblíunni 2020 hafa orðið til í samstarfi guðfræðings , sem er vel að sér í hebresku annars vegar og dönskumanns hins vegar , sem eftir yfirlestur handrits hafa komið sér saman um að tungutakið á að vera í aðalhlutverki , hvað sem ritningunum líður . „ Þessi samvinna hefur úrslitaáhrif , þegar um er að ræða nútímadönsku sem Patrekur skilur . Þetta er annars konar Biblía , sem hér er um að ræða , þar eð tungumálið er ekki mergurinn málsins . Þannig lifnar frásagan við og lætur ekki truflast af því að Patrekur og allir hinir lesendurnir skilja ekki orðin . “ „ Og þetta hefur ekki verið auðvelt verkefni , “ segir Søren Holst . „ Það hefur verið áskorun að finna orð og orðfæri , sem við teljum að nýir lesendur muni skilja — því að sjálf komum við ekki alveg að tómum kofanum , þegar um biblíulestur er að ræða . Þar kemur hvort tveggja til , sú áskorun , hvernig við þýðum miðlægt , guðfræðilegt tungutak og orð , sem ekki eiga sér stoð í Biblíunni . Það eru til dæmis orð og myndmál , sem tilheyra landbúnaðarsamfélagi , sem á öllum sviðum er svo órafjarri þeim raunveruleika , sem við mætum í Herlev í dag . “ „ Skrifaðu bara það sem stendur ! “ „ Biblíuþýðing er líka alltaf túlkun , “ segir Søren Holst . Samt stendur hann einatt frammi fyrir þeirri spurningu , hvers vegna þýðandinn skrifi ekki bara það sem stendur : „ Þetta er nokkuð sem okkur þykir miður við skjátextana í sjónvarpinu . „ Skrifaðu nú bara það sem þau segja , “ segjum við . En málið er sjaldan alveg svona einfalt . Jafnvel þótt auðvitað séu gerðar góðar og lakari tilraunir , er alltaf eitthvað , sem glatast við þýðinguna . Hvað sem öðru líður getum við búist við því að þýðingar , einnig biblíuþýðingar , verði alltaf ( svolítið ) rangar , “ segir hann og útskýrir það nánar : „ Hebreska Biblíunnar er sérstök áskorun , því að við erum ennþá óviss um nákvæma merkingu ákveðinna orðhluta . Jobsbók hefur svo sannarlega verið strembin , þar sem hún er rituð á torskildustu og merkilegustu hebreskunni í allri Biblíunni . “ Søren Holst hefur þýtt Jobsbók í Biblíunni 2020 . Hún kom út í sérriti árið 2017 á vegum Biblíuforlagsins , þýðing sem hlaut mjög góða dóma . „ Það borgar sig að byrja fremst “ Søren Holst myndskreytir ríkulega fyrirlestra sína um Biblíuna 2020 með dæmum úr vinnu sinni með þekktar frásagnir úr Biblíunni . Þeirri spurningu , hvað hann vonar að áheyrendurnir taki með sér heim , svarar hann þannig : „ Að það sé á hreinu að það þarf að þýða alveg frá byrjun með reglulegu millibili . Tungumálið breytist , heimurinn breytist . Við munum aldrei geta búið til fullkomna þýðingu , og við munum aldrei geta ráðið tölvu til slíks verks . Þýðing er hrein og bein listgrein . Hún krefst mannlegrar þekkingar , innsýnar og tilfinningar fyrir tungumáli , ef það á að geta tekist . Og svo vona ég vissulega að fleiri öðlist innblástur til þess að lesa í Biblíunni . Segja má , að það sé nú markmiðið með þessu öllu saman . “ Íslensk þýðing : Þorgils Hlynur Þorbergsson guðfræðingur